Document ID: 32007R1172

KOMISSION ASETUS (EY) N:o 1172/2007,
annettu 5 päivänä lokakuuta 2007,
tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia sekä tiettyjä teollis- ja tekijänoikeuksia loukkaavien tavaroiden suhteen toteutettavista toimenpiteistä annetun neuvoston asetuksen (EY) N:o 1383/2003 soveltamista koskevista säännöksistä annetun asetuksen (EY) N:o 1891/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia sekä tiettyjä teollis- ja tekijänoikeuksia loukkaavien tavaroiden suhteen toteutettavista toimenpiteistä 22 päivänä heinäkuuta 2003 annetun neuvoston asetuksen (EY) N:o 1383/2003 (1) ja erityisesti sen 20 artiklan,
sekä katsoo seuraavaa:
(1)
Asetuksessa (EY) N:o 1383/2003 säädetään tulliviranomaisten toimenpiteistä epäiltäessä tavaroiden loukkaavan tiettyjä teollis- ja tekijänoikeuksia.
(2)
Komission asetuksessa (EY) N:o 1891/2004 (2) annetaan asetuksen (EY) N:o 1383/2003 soveltamissäännökset, jotka koskevat erityisesti toimenpiteitä koskevien hakemusten lomakkeita. Asetuksen liitteissä I ja II on kyseisten lomakkeiden mallit.
(3)
Asetuksen (EY) N:o 1891/2004 liitteessä I-C on luettelo toimivaltaisista viranomaisista, joille kansalliset toimenpiteitä koskevat hakemukset on tehtävä, ja liitteessä II-C on luettelo toimivaltaisista viranomaisista, joille yhteisön toimenpiteitä koskevat hakemukset on tehtävä. Kyseisen asetuksen 8 artiklassa säädetään, että komissio julkaisee luettelon asetuksen (EY) N:o 1383/2003 5 artiklan 2 kohdassa tarkoitetuista tullin yksiköistä Euroopan unionin virallisen lehden C-sarjassa. Koska liitteiden I-C ja II-C luettelot sisältävät muuttuvia tietoja, jotka on saatettava ajan tasalle säännöllisesti, on asianmukaisempaa julkaista ne Euroopan unionin virallisen lehden C-sarjassa. Tämän vuoksi olisi poistettava asetuksen (EY) N:o 1891/2004 liitteet I-C ja II-C.
(4)
Bulgaria ja Romania liittyivät Euroopan unioniin 1 päivänä tammikuuta 2007. On syytä mukauttaa asetusta (EY) N:o 1891/2004 näiden kahden maan mainitsemiseksi asetukseen sisältyvässä yhteisön toimenpiteitä koskevan hakemuksen lomakkeessa.
(5)
Yhteisön toimenpiteitä koskevan hakemuksen lomake olisi pitänyt mukauttaa tiettyjen asetusten ja päätösten mukauttamisesta tavaroiden vapaan liikkuvuuden, henkilöiden vapaan liikkuvuuden, kilpailupolitiikan, maatalouden (eläinlääkintä- ja kasvinsuojelulainsäädäntö), kalastuksen, liikennepolitiikan, verotuksen, tilastojen, sosiaalipolitiikan ja työllisyyden, ympäristön, tulliliiton ja ulkosuhteiden aloilla Bulgarian ja Romanian liittymisen johdosta 23 päivänä lokakuuta 2006 annetulla komission asetuksella (EY) N:o 1792/2006 (3), joka tuli voimaan kyseisten maiden liittymissopimuksen voimaantulopäivänä.
(6)
Johdonmukaisuuden varmistamiseksi on tarpeen säätää, että yhteisön toimenpiteitä koskevan hakemuksen lomake mukautetaan Bulgarian ja Romanian liittymispäivästä alkaen.
(7)
Sen vuoksi asetusta (EY) N:o 1891/2004 olisi muutettava.
(8)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1891/2004 seuraavasti:
1)
Muutetaan liite I seuraavasti: poistetaan kansallisen toimenpiteitä koskevan hakemuksen lomakkeen kohdasta 2 ilmaisu ”(ks. liite I-C)”.
2)
Poistetaan liite I-C.
3)
Korvataan liite II tämän asetuksen liitteen tekstillä.
4)
Muutetaan liite II-A seuraavasti: poistetaan viimeisestä virkkeestä ilmaisu ”Liitteessä II-C luetelluilta”.
5)
Poistetaan liite II-C.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Asetuksen 1 artiklan 3 kohtaa sovelletaan kuitenkin 1 päivästä tammikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä lokakuuta 2007.

Labels: 11
7
3
12
18